O. Nachtmannová, poslankyňa: (2008-06-18):
V súvislosti s uvedeným zákonom sa však na mňa a na viacerých mojich kolegov obrátili viacerí starostovia a primátori miest a obcí s požiadavkou na vykonanie určitých korekcií týkajúcich sa odmeňovania koordinátora aktivačných prác formou menších služieb pre obec a dobrovoľnícke služby. O čo ide. Podľa terajšieho znenia § 52 zákona o službách  zamestnanosti poskytne úrad práce, sociálnych vecí a rodiny príspevok na koordinátora aktivačných prác formou menších služieb pre obec, najviac sumu 77 korún na jedného uchádzača o zamestnanie vykonávajúceho aktivačné práce, čo je podľa presvedčenia viacerých starostov a primátorov nedostačujúca suma. Na druhej strane schválená novela zákona umožňuje poskytnúť obci zároveň aj príspevok na úhradu časti nákladov na osobné ochranné pracovné prostriedky, úrazové poistenie dlhodobo nezamestnaných občanov, časti nákladov na pracovné náradie a časti ďalších nákladov, ktoré súvisia s vykonávaním menších obecných služieb pre obec vo výške až 2 597 korún, čo je až o 1 797 viac, ako sa poskytovalo pred novelou zákona. Rovnaký problém sa týka aj sumy príspevku na aktivačné práce formou dobrovoľníckej činnosti. Preto je namieste rozdeliť sumu, ktorú poskytuje úrad práce, sociálnych vecí a rodiny tak, aby viac motivovala ľudí vykonávať uvedené koordinačné práce. Dôvodom je hlavne nedostatok vlastných finančných prostriedkov obcí na mzdy koordinátorov organizujúcich menšie obecné služby pre obec alebo dobrovoľnícku službu. Ďalším problémom, ktorý bol vyvolaný schválením zákona o investičnej pomoci, je potreba zosúladenia § 53d ods. 2 zákona o zamestnanosti so zámermi podporovania umožnenia vytvorenia pracovných miest v technologických centrách a centrách strategických služieb. Ide o to, že podľa terajšieho znenia zákona sa príspevok na vytvorenie nového pracovného miesta, na ktoré bolo vydané rozhodnutie o poskytnutí investičnej pomoci podľa osobitného predpisu, ktorým je teraz už schválený zákon o investičnej pomoci, môže poskytnúť len v okrese, v ktorom priemerná miera evidovanej nezamestnanosti je vyššia ako priemerná miera evidovanej nezamestnanosti v Slovenskej republike. Týmto opatrením by mohli byť z investičnej pomoci na podporu počiatočnej investície formou príspevku na vytvorenie nového pracovného miesta vyradené tie regióny, v ktorých je priemerná miera nezamestnanosti pod úrovňou celoštátneho priemeru. Preto využívam svoje právo poslankyne doplniť predlohu vládneho návrhu zákona o čl. II, v ktorom predkladám pozmeňujúce návrhy na zmeny a doplnenia zákona o službách zamestnanosti nasledovne. Vládny návrh zákona o sčítaní obyvateľov, domov a bytov v roku 2011 sa mení a dopĺňa takto. Prvý bod. Návrh vládneho návrhu zákona znie. „Vládny návrh zákona o sčítaní obyvateľov, domov a bytov v roku 2011 a ktorým sa mení a dopĺňa zákon č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov.“ Odôvodnenie: Navrhuje sa zmeniť názov vládneho návrhu zákona v súvislosti s vložením čl. II. Druhý bod. Za slová „Národná rada Slovenskej republiky sa uzniesla na tomto zákone“ sa vkladajú slová „článok I“. Odôvodnenie: V súvislosti s vložením čl. II sa navrhuje doterajší § 1 až 18 označiť ako čl. I. Tretí bod. Za § 18 sa vkladá čl. II, ktorý znie: „Článok II zákon č. 5/2004 Z. z. o službách  zamestnanosti a o zmene a doplnení niektorých zákonov v znení zákona č. 191/2004 Z. z., zákona č. 365/2004 Z. z., zákona č. 585/2004 Z. z., zákona č. 614/2004 Z. z., zákona č. 1/2005 Z. z., zákona č. 82/2005 Z. z., zákona č. 528/2005 Z. z., zákona č. 573/2005 Z. z., zákona č. 310/2006 Z. z., zákona č. 693/2006 Z. z., zákona č. 561/2007 Z. z., zákona č. 139/2008 Z. z. sa mení a dopĺňa  takto.“ Prvý bod. V § 22 ods. 7 sa vypúšťa písm. s). Odôvodnenie: Vypustenie textu, ktorý je účastníkom projektu alebo programu vedeckého výskumu jeho legislatívnotechnickou úpravou v nadväznosti na schválenú úpravu v zákone, ktorým sa mení a dopĺňa zákon č. 172/2005 Z. z. o organizácii štátnej podpory výskumu a vývoja a o doplnení zákona č. 575/2001 Z. z. o organizácii činnosti vlády a organizácii ústrednej  štátnej správy v znení  neskorších predpisov a o zmene a doplnení niektorých zákonov. Druhý bod. V § 52 ods. 6 znie: Odsek 6. „Príspevok podľa ods. 5 sa poskytuje na základe uzatvorenej písomnej dohody medzi úradom a obcou na úhradu časti nákladov, ktoré súvisia s vykonávaním menších obecných služieb pre obec mesačne najviac vo výške 7 % počas prvých šiestich mesiacov a najviac vo výške 4 % počas ďalších šiestich mesiacov a na úhradu časti celkovej ceny práce zamestnanca, ktorý organizuje menšie obecné služby pre obec mesačne najviac vo výške 3 % z celkovej ceny práce podľa § 49 ods. 4 vypočítané z priemernej mzdy zamestnanca hospodárstva Slovenskej republiky za prvý až tretí štvrťrok kalendárneho roka, ktorý predchádza kalendárnemu roku, v ktorom sa príspevok poskytuje na jedného dlhodobo nezamestnaného občana vykonávajúceho menšie obecné služby pre obec. Tretí bod. V § 52a ods. 5 znie. „Príspevok podľa ods. 4 sa poskytuje na základe uzatvorenej písomnej dohody medzi úradom a právnickou osobou alebo fyzickou osobou podľa ods. 2 na úhradu časti nákladov, ktoré súvisia s vykonávaním dobrovoľníckej služby mesačne najviac vo výške 7 % a na úhradu časti celkovej ceny práce zamestnanca, ktorý organizuje dobrovoľnícku službu mesačne najviac vo výške 3 % z celkovej ceny práce podľa § 49 ods. 4 vypočítanej z priemernej mzdy zamestnanca v hospodárstve Slovenskej republiky za prvý až tretí štvrťrok kalendárneho roka, ktorý predchádza kalendárnemu roku, v ktorom sa príspevok poskytuje na jedného uchádzača o zamestnanie vykonávajúceho dobrovoľnícku službu.“ Odôvodnenie k bodom 2 a 3. Nové znenie ods. 6 v § 52 sa navrhuje z dôvodu spresnenia percentuálnej výšky príspevku poskytovaného obci na organizovanie menších obecných služieb pre obec, a to v členení na úhradu časti nákladov, ktoré súvisia s vykonávaním menších obecných služieb pre obec v závislosti od počtu mesiacov jej vykonávania a na úhradu časti celkovej ceny práce zamestnanca, ktorý organizuje menšie obecné služby pre obec, ktorej výška zostáva nezmenená a nediferencuje sa na počet mesiacov. Základňou pre výpočet príspevkov podľa prvej vety je celková cena práce podľa § 49 ods. 4 vypočítaná z priemernej mzdy zamestnanca v hospodárstve Slovenskej republiky za prvý až tretí štvrťrok kalendárneho roka, ktorý predchádza kalendárnemu roku, v ktorom sa príspevok poskytuje na jedného dlhodobo nezamestnaného občana vykonávajúceho menšie obecné služby pre obec. Nové znenie ods. 5 § 52a sa navrhuje z dôvodu spresnenia percentuálnej výšky príspevku poskytovaného právnickej osobe alebo fyzickej osobe na organizovanie dobrovoľníckej služby, a to v členení na úhradu časti nákladov, ktoré súvisia s vykonávaním  dobrovoľníckej služby a na úhradu časti celkovej ceny práce zamestnanca, ktorý organizuje dobrovoľnícku službu. Základňou pre výpočet príspevkov podľa prvej vety je celková cena práce podľa § 49 ods. 4 vypočítaná z priemernej mzdy zamestnanca v hospodárstve Slovenskej republiky za prvý až tretí štvrťrok kalendárneho roka, ktorý predchádza kalendárnemu roku, v ktorom sa príspevok poskytuje na jedného uchádzača o zamestnanie vykonávajúceho dobrovoľnícku službu. Štvrtý bod. V § 53d ods. 2 sa na konci pripája táto veta. „Splnenie podmienky priemernej miery evidovanej nezamestnanosti vypočítané podľa prvej vety sa nevyžaduje pri podpore vytvárania technologických centier a centier strategických služieb.“ Odkaz 59aba. Poznámka pod čiarou k odkazu 59aba znie. „Paragraf 5 a 6 zákona č. 561/2007 Z. z.“ Odôvodnenie: Návrhom sa na doplnenie textu v odseku § 53d zosúlaďuje znenie zákona o službách  zamestnanosti s § 5 a 6 zákona č. 561/2007 Z. z. o investičnej pomoci a o zmene a doplnení niektorých zákonov s cieľom podporiť vytváranie technologických centier a centier strategických služieb. Piaty bod. V § 56a ods. 2 znie. Odsek 2. „Mesačná výška príspevku je po a 0,72-násobok celkovej ceny práce vypočítanej z priemernej mzdy zamestnanca, ktorý je občanom so zdravotným postihnutím, ktorý má pre dlhodobo nepriaznivý zdravotný stav pokles schopnosti vykonávať zárobkovú činnosť vyšší ako 70 %.“ Po b 0,36-násobok celkovej ceny práce vypočítanej z priemernej mzdy zamestnanca, ktorý je občanom so zdravotným postihnutím, ktorý má pre dlhodobo nepriaznivý zdravotný stav pokles schopnosti vykonávať zárobkovú činnosť vyšší ako 40 % a najviac 70 %.“ Odôvodnenie: Navrhuje sa spresniť znenie § 56a ods. 2 tak, aby nemohol byť poskytnutý vyšší príspevok, ako je cena práce zamestnanca za príslušný kalendárny mesiac. Bod 6. V § 60 ods. 6 úvodná veta znie. Ročná výška príspevku, ktorý poskytuje úrad, v ktorom územnom obvode je zriadená chránená dielňa alebo chránené pracovisko je najviac a v písm. a) a b) sa slovo „násobku“ nahrádza slovom „násobok“. Bod 7. V § 60 ods. 7 sa za slovo „štvrťrok“ vkladajú slová „najviac vo výške 25 % zo súm ustanovených v ods. 6“. Odôvodnenie k bodom 6 a 7: Úpravou ods. 6 v § 60 sa jednoznačne ustanovuje, že ide o ročnú výšku príspevku na úhradu prevádzkových nákladov chránenej dielne alebo chráneného pracoviska a na úhradu nákladov na dopravu zamestnancov. V ods. 7 v § 60 sa navrhuje výšku príspevku poskytovať najviac vo výške 25 % zo súm ustanovených v ods. 6 vzhľadom na štvrťročnú periodicitu poskytovania tohto príspevku. A k veľkému bodu 4. Doterajší § 19 sa označuje ako čl. III, ktorý znie. Článok III. „Tento zákon nadobúda účinnosť 1. augusta 2008.“ Odôvodnenie: V súvislosti s vložením čl. II sa navrhuje doterajší § 19 označiť ako čl. III a navrhuje sa účinnosť hore uvedeného vládneho návrhu zákona 1. augusta 2008. Záverom chcem uviesť, že navrhovaný zákon je jednoznačne prospešný najmä pre obce tým, že uľahčí organizovanie aktivačných prác a zároveň prispeje k zvyšovaniu zamestnanosti. Chcem tiež ubezpečiť vážené dámy poslankyne, pánov poslancov, že ide o nie zásadné vecné zmeny, ktoré si nevyžiadajú zvýšené finančné náklady na verejné rozpočty. Preto vás prosím o podporu navrhovaných zmien a ďakujem za pozornosť.